Andrei Ivan rămâne cu picioarele pe pământ după ce a marcat în Universitatea Craiova – FCSB 2-0. Atacantul echipei din Bănie a vorbit despre victoria obținută în fața campioanei.
Partida dintre Universitatea Craiova și FCSB s-a încheiat cu scorul de 2-0. Duelul de pe stadionul „Ion Oblemenco” a fost în format LIVE TEXT pe AS.ro.
Andrei Ivan rămâne cu picioarele pe pământ după ce a marcat în Universitatea Craiova – FCSB 2-0
După meci, jucătorul a dezvăluit cum l-a schimbat Costel Gâlcă și a vorbit despre faza în care a marcat în poarta campioanei. Totodată, acesta a menționat că se gândește deja la partida cu Farul, care poate fi decisivă în lupta pentru locul al 2-lea.
„Sunt foarte bucuros că am luat cele 3 puncte. Avem nevoie de puncte, pentru a fi pe locul 2. Trebuie să jucăm la fel și cu Farul. Sunt bucuros că am marcat și că totul a fost bine în această seară.
Nu știu, domnul Gâlcă știe cum să vorbească cu mine, știe să îmi dea încredere. Asta a făcut diferența.
Și Vlădoiu mi-a dat o pasă foarte bună. Atunci m-am gândit să pun piciorul, nici nu știu cum a intrat mingea în poartă.
Trebuia să câștigăm. Ei sunt deja campioni, nu cred că au jucat cu nicio presiune.
Nu am știut să gestionăm unele meciuri, asta ne-a costat până acum.
Va fi un meci foarte greu cu Farul. La Constanța am câștigat de puține ori, trebuie să mergem cu gândul la victorie”, a spus Andrei Ivan, la digisport.ro.
Universitatea Craiova – FCSB 2-0
Echipa Universitatea Craiova a învins, luni seară, pe teren propriu, scor 2-0, în etapa a 8-a din play-off-ul Superligii. Oaspeţii au ratat un penalti.
Oltenii au deschis scorul repede la Craiova, încă din minutul 4. Baiaram a executat un corner, Jovan Markovic a trimis în bară, iar Raul Silva a reluat în plasă mingea ricoşată până la el. Anzor Mekvabishvili l-a încercat pe Târnovanu cu un şut din afara careului, în minutul 28, iar bucureştenii au ratat cea mai mare ocazie a lor în minutul 44, când Baba Alhassan a pătruns în careu şi i-a pasat lui Miculescu, acesta reluând pe lângă poartă.
Oaspeţii au ratat o ocazie mare şi în minutul 55, prin Octavian Popescu, apoi Olaru a şutat şi Laurenţiu Popescu a respins. Gazdele au revenit în atac şi Andrei Ivan a reuşit să dubleze avantajul echipei lui Gâlcă, în minutul 70. După cinci minute FCSB a primit penalty după consultarea VAR, pentru un fault al lui Houri la Olaru şi acelaşi Olaru a ratat lovitura de pedeapsă în minutul 77, trimiţând în bară.
Au ratat apoi Vlădoiu şi Alexandru Băluţă, iar Alexandru Mitriţă a ţinut prea mult de minge în careul bucureştenilor şi nu a putut înscrie, în minutul 90. Ivan şi Bana nu l-au putut învinge pe Târnovanu în minutul 90+4, iar meciul s-a încheiat în cele din urmă cu victoria Craiovei, scor 2-0.
FCSB a pierdut primul meci din acest play-off şi este deja campioană, conducând în campionat cu 49 de puncte. Universitatea Craiova este pe locul secund, cu 40 de puncte.
Cartonaşe galbene: Raul Silva 45+1, A. Creţu 62 / Oct. Popescu 67, Al. Băluţă 81
Arbitri: Rareş Vidican – Mihai Marica, Imre-Laszlo Bucsi – Lucian Rusandu
Arbitri VAR: Marcel Bîrsan – Cosmin Vatamanu
Observator: Vasile Bratu